
تعارف

کیا آپ نے کبھی غور کیا ہے کہ چھوٹے بچے اکثر کتنی بے خوفی سے خطرناک حالات میں کود پڑتے ہیں؟ وہ دنیا بھر سے بے نیاز ہو کر سڑک کے بیچوں بیچ چلنے لگتے ہیں۔ وہ کسی احتیاط کے بغیر تیز دھار چاقو اٹھا لیتے ہیں۔ اور بعض اوقات تو وہ اجنبیوں کے پاس جا کر ان کا ہاتھ تھام لیتے ہیں اور ان کے ساتھ چل پڑتے ہیں—اس خطرےسے مکمل طور پر بے خبر ہو کر جو دوسرے انسان ان کے لیے پیدا کر سکتے ہیں۔
لیکن ظاہر ہے، بالغ لوگ جانتے ہیں کہ یہ دنیا ہر طرح کی مصیبتوں سے بھری ہوئی ہے۔ قدرتی آفات جان و مال کو تباہ کر دیتی ہیں۔ بیماریاں دکھ  دیتی  ہیں۔ مشینیں ہمیں نقصان پہنچا سکتی ہیں۔ اور ہم جانتے ہیں کہ شاید سب سے بڑا خطرہ وہ ہے جو دوسرے انسانوں کی طرف سے لاحق ہوتا ہے۔ انسان  اپنے ساتھی انسانوں پر حملے، قتل اور جنگ جیسے پرتشدد کام  کرتے ہیں۔ اگر ہم انسانی تاریخ سے واقف ہیں، یا صرف موجودہ حالات پر نظر رکھتے ہیں، تو اس بات سے انکار کرنا تقریباً ناممکن ہے کہ انسانوں نے اس دنیا کو تشدد سے بھر دیا ہے۔
ہم نے اس سبق کو " ایک پُرتشدد  دنیا" کا عنوان دیا ہے، اور ہم پیدائش 1:4 سے 8:6 تک کا جائزہ لینے جا رہے ہیں جہاں موسیٰ نے ان مصائب اور تشدد کو بیان کیا ہے جو انسانیت کے گناہ میں گرنے کے کچھ ہی عرصہ بعد دنیا میں رونما ہوئے۔ ان ابواب میں، موسیٰ نے بیان کیا کہ کس طرح انسانوں نے دنیا کو تشدد اور ظلم و ستم  سے بھرنا شروع کیا، اور اس   پر خدا کا ردعمل کیا تھا۔ ہم پیدائش کے اس حصے کے تین پہلوؤں کا جائزہ لیں گے: پہلے، ہم اس مواد کی ادبی ساخت کو دیکھیں گے؛  پھر  ہم ان ابواب کے اصل معنی پر توجہ مرکوز کریں گے؛ اور آخر میں  ہم اس بات کا جائزہ لیں گے کہ عہد نامہِ جدید ہمیں ان اقتباسات کا اطلاق آج کے دور میں کرنا کیسے سکھاتا ہے۔ آئیے پہلے پیدائش 1:4–8:6 کی ادبی ساخت پر نظر ڈالتے ہیں۔
ادبی ساخت

پیدائش کے یہ ابواب کئی مختلف موضوعات پر مشتمل ہیں، جن میں کہانیاں اور نسب نامے  دونوں شامل ہیں۔ اب، یہ پیچیدگیاں اکثر ہمیں یہ تاثر دیتی ہیں کہ یہ ابواب آپس میں اچھی طرح  مربوط  نہیں ہیں۔ لیکن جب ہم پیدائش کے اس حصے کا زیادہ باریک بینی سے جائزہ لیتے ہیں، تو ہم دیکھیں گے کہ یہ ایک یکساں مقصد کے ساتھ نہایت احتیاط سے مرتب کردہ ادبی تحریر ہے۔ جب  ہم پیدائش 1:4–8:6 کو دیکھتے ہیں، ہمیں معلوم ہو تا ہے  کہ یہ حصہ دو اہم حصوں میں تقسیم ہوتا ہے۔ پہلا حصہ 1:4 سے 32:5 پر مشتمل ہے، جسے ہم نے "ابتدائی تشدد اور امید" کا عنوان دیا ہے۔ دوسرا حصہ 1:6-8 پر مشتمل ہے، اور ہم نے اسے "بعد کا تشدد اور امید" کا نام دیا ہے۔

ابتدائی تشدد اور امید
پیدائش 4-5 میں تشدد اور مخلصی کی امید کا ابتدائی منظر نامہ چار حصوں میں تقسیم ہوتا ہے، اور یہ حصے کہانیوں اور نسب ناموں کے دو متوازی سیٹ بناتے ہیں: 1:4-16 ایک کہانی ہے جو 25:4-26 کی دوسری کہانی کے متوازی ہے، اور 17:4-24 ایک نسب نامہ ہے جو 1:5-32 کے دوسرے نسب نامے سے مطابقت رکھتا ہے۔ ہم اس مواد کا جائزہ لینے کے لیے پہلے متعلقہ کہانیوں کے درمیان کچھ تعلقات کو تلاش کریں گے، اور پھر دو نسب ناموں کے درمیان موجود مماثلتوں پر توجہ دیں گے۔
کہانیاں  
یہاں    موسیٰ  نے پہلے   1:4-16 میں گناہگار قائِن کے بارے میں ایک کہانی لکھ کر آغاز کیا۔ یہ اقتباس اس وقت کا مشہور ریکارڈ ہے جب قائِن حسد کی آگ میں جل اٹھا اور اپنے بھائی ہابل کو قتل کر دیا۔ جب ہم اس اقتباس کو غور سے دیکھتے ہیں، تو یہ واضح ہو جاتا ہے کہ یہ پانچ ڈرامائی مراحل میں تقسیم ہے۔ کہانی کا آغاز آیات 1-2(ا)  میں قائِن اور ہابل کے امن و ہم آہنگی سے ساتھ رہنے سے ہوتا ہے۔ اس کے باوجود، جب ہم آیت 16 میں کہانی کے اختتام کی طرف مڑتے ہیں، تو ہمیں بالکل مختلف حالات  نظر آتے ہیں۔ قائِن تنہا ہے، اچھی زمین سے، اپنے خاندان سے اور خدا کی خاص موجودگی سے  بے دخل کر  دیا گیا ہے۔
کہانی کا دوسرا مرحلہ، جو آیات 2(ب) - 7  میں ملتا ہے، ان واقعات کو بیان کرتا  ہے جو قائِن کو ہابل کے قتل تک لے گئے، خاص طور پر ان دونوں کی طرف سے خدا کو پیش کی جانے والی قربانیوں کے درمیان فرق کی وجہ سے۔ سادہ الفاظ میں، خدا ہابل کی قربانی سے خوش ہوا، لیکن اس نے قائِن کی قربانی کو مسترد کر دیا۔ خدا نے قائِن کو گناہ کی اس طاقت کے بارے میں بھی خبردار کیا جو اسے مغلوب کرنے کی کوشش کر رہی تھی، لیکن قائِن نے کوئی توجہ نہ دی۔
اس کہانی کا تیسرا حصہ، یعنی آیت 8، اس کہانی کا اہم موڑ ہے۔ اس حصے میں، قائِن نے اپنے بھائی ہابل کو قتل کر دیا۔ قائِن اور ہابل قربانی کی جگہ سے دور ایک کھیت میں چلے گئے، اور وہاں، جیسا کہ خدا نے خبردار کیا تھا، گناہ نے قائِن پر غلبہ پا لیا اور اسے انسانی تاریخ کا پہلا قاتل بنا دیا۔
اس کہانی کا چوتھا حصہ آیات 9-15 میں ظاہر ہوتا ہے اور اس لعنت اور تحفظ کو بیان کرتا ہے جو خدا نے قائِن کو دیا۔ خدا نے قائِن کو عدن کی سرزمین سے دور آوارگی کرنے کے لیے نکال کر اس پر لعنت بھیجی، لیکن اس نے دوسرے لوگوں کے حملوں سے اس کی حفاظت بھی کی۔
چنانچہ، ہم دیکھتے ہیں کہ پیدائش 4-5 کا آغاز قائِن کے ہولناک گناہ کی کہانی سے ہوتا ہے۔ وہ گناہ سے اتنا  بدکردار  ہو چکا تھا کہ اس نے درحقیقت اپنے راستباز بھائی ہابل کو قتل کر دیا، اور نتیجے کے طور پر، وہ خدا کی برکت کے مقام سے دور رہنے پر مجبور ہو گیا۔
اب جبکہ ہم نے پیدائش 4-5 کی افتتاحی کہانی کی ساخت دیکھ لی ہے، ہمیں ان ابواب میں موجود دوسری کہانی کی طرف رجوع کرنا چاہیے، یعنی 25:4-26 کا متعلقہ بیان۔ یہ حوالہ ہماری  توجہ گناہگار قائِن سے ہٹا کر آدم کے تیسرے بیٹے، راستباز سیت کی طرف موڑ دیتا ہے۔
راستباز سیت کا یہ بیان تین مختصر مراحل میں تقسیم ہوتا ہے۔ پہلے، 25:4 میں، حوا سیت کو جنم دیتی ہے۔ اس بیان کا دوسرا مرحلہ  4 : 26 (ا)  میں ظاہر ہوتا ہے جہاں موسیٰ نے لکھا  کہ سیت کا ایک بیٹا انوس بھی تھا  ۔ اس واقعے کو زیادہ اہمیت نہیں دی گئی، لیکن موسیٰ نے انوس کی پیدائش کی رپورٹ کے بعد 4 : 26 ( ب)   میں تیسرا مرحلہ شامل کیا، جہاں اس نے اس خاندان کے روحانی کردار پر ایک اہم تبصرہ کیا۔   4 : 26 ( ب)    میں موسیٰ نے یہ الفاظ لکھے:
اُس وقت سے لوگ یہوواؔہ کا نام لے کر دُعا کرنے لگے۔ (4 : 26 ( ب)    )
سادہ الفاظ میں، سیت اور انوس وہ لوگ تھے جنہوں نے دعا میں خدا کو پکارا۔ گناہگار قائِن کے برعکس، یہ لوگ خدا کے سامنے راستباز تھے، اور انہوں نے وفادارانہ عبادت اور دعا کے ذریعے اس راستبازی کا مظاہرہ کیا۔
نسب نامے  
ان متوازی کہانیوں کے بنیادی تضادات کو ذہن میں رکھتے ہوئے، اب ہم ابواب 4-5 کے متوازی نسب ناموں کی طرف رجوع کریں گے۔ پیدائش 4-5 کے نسب نامے اکثر ح انسانی  نسلوں  کےغیر اہم اور فضول  ریکارڈ سے زیادہ کچھ معلوم نہیں ہوتے، اور اسی وجہ سے بہت سےمفسرین ان کی اہمیت کو نظر انداز کر دیتے ہیں۔ تاہم، نسب ناموں پر گہری نظر ڈالنے سے معلوم ہوتا ہے کہ ان میں وہ اہم معلومات موجود ہیں جو اپنی قدیم تاریخ کے اس حصے کو لکھتے وقت موسیٰ کے مقاصد کو پورا کرتی تھیں۔
ایک طرف، پہلا نسب نامہ 17:4-24 میں قائِن کی گناہگار نسل کا  بیان  ہے۔ ان آیات میں، موسیٰ نے قائِن کی اولاد کے متعدد نام درج کیے اور اس بات پر روشنی ڈالی کہ گناہ نے کس طرح اس خاندان کو ایک مغرور، شیخی خور اور خطرناک قبیلے میں بدل دیا تھا۔
دوسرا نسب نامہ 1:5-32 میں سیت کی راستباز نسل پر مشتمل ہے۔ اس اقتباس میں، موسیٰ نے سیت کے خاندان کے کئی اہم ناموں کو ریکارڈ کیا۔ تاہم، قائِن کی نسل کے برعکس، یہ خاندان راستباز اور وفادار رہا۔
ایک وجہ  جس میں ہم موسیٰ کا  یہ ارادہ دیکھ سکتے ہیں وہ یہ ہے کہ موسیٰ نے دونوں فہرستوں میں دو نام، حنوک اور لمک     شامل کیے ہیں۔ قائِن کے نسب نامے اور سیت کی نسل دونوں میں حنوک اور لمک کے نام موجود ہیں، اور موسیٰ نے واضح طور پر ان مردوں کا ایک دوسرے کے ساتھ تضاد پیش کیا۔ پہلے ان دو آدمیوں کے بارے میں غور کریں جن کا نام حنوک تھا۔ ایک طرف، پیدائش 17:4 میں ہم قائِن کی نسل سے حنوک کے بارے میں یہ الفاظ پڑھتے ہیں:
قائِنؔ اپنی بِیوی کے پاس گیا اور وہ حامِلہ ہُوئی اور اُس کے حنُوؔک پَیدا ہُؤا اور اُس نے ایک شہر بسایا اور اُس کا نام اپنے بیٹے کے نام پر حنُوکؔ رکھّا۔ (پیدائش 17:4) 
قائِن اور اس کے بیٹے حنوک نے اپنے نام پر شہر کا نام رکھ کر  اپنی  انا اور فخر کا اظہار کیا۔ اس  بات  کی اہمیت تب واضح ہوتی ہے جب ہم اُس حنوک پر غور کرتے ہیں جو سیت کی نسل سے تھا۔ 24:5 میں موسیٰ نے سیت کے حنوک کے بارے میں  یہ کہا :
حنُوؔک خُدا کے ساتھ ساتھ چلتا رہا اور وہ غائِب ہو گیا کیونکہ خُدا نے اُسے اُٹھا لِیا۔ (پیدائش 5 : 24 )   
ان دو آدمیوں کے درمیان یہ ایک    نمایاں تضاد    ہے، جو ہمیں  یہاں گناہگار حنوک اور راستباز حنوک کے درمیان نظر آتا ہے ہیں۔
حنوک نامی ان دو آدمیوں کے درمیان قائم کیے گئے تضادات کے علاوہ، موسیٰ نے قائِن کی نسل میں ایک لمک اور سیت کی نسل میں بھی ایک لمک کا ذکر کیا۔ ایک بار پھر، ان دونوں آدمیوں کے درمیان گہرے تضادات نمایاں ہیں۔ ایک طرف، قائِن کا لمک ایک ہولناک کردار تھا۔ پیدائش 23:4-24 بتاتی ہے کہ لمک ایک قاتل تھا اور اسے اپنی قاتلانہ مہم جوئی پر بڑا فخر تھا۔
اس کے برعکس، سیت کے لمک کے کردار کو ظاہر کرنے کے لیے، موسیٰ نے 29:5 میں اس کے بیٹے کی پیدائش پر لمک کے الفاظ کو  بیان  کیا:
[لمک نے] اُس کا نام نُوحؔ رکھّا اور کہا کہ یہ ہمارے ہاتھوں کی مِحنت اور مشقّت سے جو زمِین کے سبب سے ہے جِس پر خُدا نے لَعنت کی ہے ہمیں آرام دے گا۔ (پیدائش 29:5) 
جیسا کہ بائبل کے زمانے میں رواج تھا، سیت کے لمک نے اپنے بیٹے کا نام خدا سے ایک دعا کے طور پر رکھا، جس میں اس امید کا اظہار کیا گیا تھا کہ اس کا بیٹا نوح زندگی کے ان ہولناک حالات سے نجات دلائے گا جو تب شروع ہوئے جب خدا نے آدم اور حوا کے دنوں میں زمین پر لعنت کی تھی۔
یوں    ہم نے یہ دیکھ لیا ہے کہ پیدائش 4-5 کس طرح ابتدائی تشدد اور مخلصی کی امید کا ایک نقشہ پیش کرتی ہے۔ اب  ہمیں تشدد اور امید کے دوسرے منظر نامے کی طرف رجوع کرنا چاہیے جیسا کہ یہ پیدائش 1:6-8 میں ظاہر ہوتا ہے۔
بعد کا تشدد اور امید
جب ہم ان آیات کا بغور  جائزہ لیتے ہیں تو یہ واضح ہو جاتا ہے کہ 1:6-8 تین مراحل میں تقسیم ہے: پہلے، آیات 1-3 ان کرداروں سے متعلق ہیں جنہیں "خدا کے بیٹے" کہا گیا ہے۔  پھر  آیات 4-7 دیگر کرداروں پر توجہ مرکوز کرتی ہیں جنہیں " جبار "  کے نام سے جانا جاتا ہے۔ ان دو مراحل کے بعد، موسیٰ نے آیت 8 میں ایک اور بات  شامل کی جس میں نوح کا ایک بار پھر ذکر کیا گیا، وہ آدمی جس میں نجات کی امید تھی۔
خدا کے بیٹے  
ان آیات کے دو اہم مراحل زمین پر رونما ہونے والے خطرناک واقعات کے ایک سلسلے کو بیان کرتے ہیں، اور پھر یہ  بتاتے  ہیں کہ خدا نے ان واقعات پر کیا ردعمل ظاہر کیا۔ آئیے پہلے خدا کے بیٹوں کے خطرے اور 1:6-3 میں خدا کے ردعمل پر نظر ڈالیں۔
بدقسمتی سے، یہ آیات پیدائش کی کتاب میں سب سے مشکل  اور تشریح طلب آیات میں سے ہیں۔ مشکل بنیادی طور پر آیت 2 میں  ہے جہاں ہم یہ الفاظ پڑھتے ہیں:
خُدا کے بیٹوں نے آدمی کی بیٹِیوں کو دیکھا کہ وہ خُوب صُورت ہیں اور جِن کو اُنہوں نے چُنا اُن سے بیاہ کر لِیا۔ (پیدائش 2:6) 
موسیٰ نے یہ واضح طور پر بیان نہیں کیا کہ یہ "خدا کے بیٹے" اور "آدمیوں کی بیٹیاں" کون تھیں۔ بظاہر، اسے امید تھی کہ اس کے اصل قارئین سمجھ جائیں گے کہ اس کا کیا مطلب ہے۔ لیکن جدید قارئین کے لیے ان کرداروں کی شناخت   کرنا ناممکن رہا ہے۔
تشریح کی تاریخ میں تین معقول شناختیں  پیش  کی گئی ہیں۔اول ، خدا کے بیٹے سیت کی نسل کے مرد ہو سکتے ہیں جنہوں نے قائِن کی نسل کی عورتوں سے شادیاں کیں۔ اس تشریح میں کچھ وزن ہے کیونکہ پیدائش کے ابواب 4-5 میں قائِن کی نسل اور سیت کی نسل کے درمیان تضادات قائم کیے گئے ہیں۔ دوسرا خیال  یہ ہے کہ خدا کے بیٹے فرشتے ہوں اور آدمیوں کی بیٹیاں محض انسان تھیں۔ اس نکتہ نظر   میں بھی وزن ہے کیونکہ عہد نامہِ قدیم میں ایوب 6:1 اور زبور 1:29 جیسے اقتباسات میں فرشتوں کو اکثر "خدا کے بیٹے" کہا گیا ہے۔ تیسرا امکان  یہ ہے کہ خدا کے بیٹوں سے مراد وہ بادشاہ یا اُمراء  ہوں جنہوں نے عام مزدور طبقے کی  عورتوں کو زبردستی  لے لیا۔ اس نظریے میں بھی وزن ہے کیونکہ قدیم مشرقِ قریب میں بادشاہوں کو اکثر خدا کے بیٹے کہا جاتا تھا، بالکل اسی طرح جیسے 2 سموئیل 14:7 اور زبور 7:2 میں داؤد کے بیٹے کو خدا کا بیٹا کہا گیا ہے۔ اگرچہ میں اس تیسری تشریح کے حق میں ہوں، لیکن ہمیں کسی بھی خاص موقف کے بارے میں   مکمل  طور پر یقین نہیں  رکھنا  چاہیے۔
اگرچہ ہم یقین سے نہیں کہہ سکتے کہ یہ کردار کون تھے، لیکن ہم اس بارے میں یقین رکھ سکتے ہیں کہ انہوں نے کیا کیا۔ آپ کو یاد ہوگا کہ پیدائش 2:6 میں ہم نے پڑھا:
خُدا کے بیٹوں نے آدمی کی بیٹِیوں کو دیکھا کہ وہ خُوب صُورت ہیں اور جِن کو اُنہوں نے چُنا اُن سے بیاہ کر لِیا۔ (پیدائش 2:6) 
یہ عہد نامہِ قدیم میں جائز اور مروجہ  شادی کے لیے عام زبان نہیں ہے، اور یہ   اس طرف اشارہ کرتی ہے کہ نہ تو ان عورتوں اور نہ ہی ان کے خاندانوں نے ان تعلقات کے لیے رضامندی دی تھی۔ بلکہ، خدا کے بیٹے، جو شاید طاقتور امرا ء تھے، انہوں نے ان کی رضامندی کے بغیر زبردستی عورتوں کو لیا۔ یہاں اس  کا مطلب یہ بھی ہو سکتا ہے کہ خدا کے بیٹوں نے درحقیقت ان عورتوں کی عصمت دری کی۔ بہرصورت، قائِن اور اس کی اولاد کی مہم جوئی میں جو تشدد پہلے نظر آیا تھا، وہ اب زندگی کے ایک اور شعبے—یعنی عورتوں کی پامالی—تک پہنچ گیا تھا۔
موسیٰ نے خدا کے بیٹوں کے خطرے کو بیان کرنے کے بعد اپنی اصل تشویش یعنی ان واقعات پر خدا کے ردعمل کی طرف رخ کیا۔ ہم پیدائش 3:6 میں یہ الفاظ پڑھتے ہیں:
میری رُوح اِنسان کے ساتھ ہمیشہ مُزاحمت نہ کرتی رہے گی کیونکہ وہ بھی تو بشر ہے تَو بھی اُس کی عُمر ایک سَو بِیس برس کی ہو گی۔ (پیدائش 3:6) 
خدا   تنگ آ گیا تھا  کہ  گناہ انسانی نسل میں مسلسل تشدد لا رہا تھا، اور اس نے اعلان کیا کہ وہ اس اخلاقی پامالی  کو ہمیشہ برداشت نہیں کرے گا۔ اس کے باوجود، خدا نے فضل کے ساتھ فیصلہ کیا کہ اپنی عدالت   پر عمل درآمد سے پہلے انسانیت کو مزید ایک سو بیس برس کی مہلت دی جائے۔
زمین پر انسانی  اعمال کا دوسرا بیان  اور خدائی ردعمل پیدائش 4:6-7 میں ظاہر ہوتا ہے، جو کہ جبار کا بیان ہے۔
جبار
آیت 4 میں ہم ایک نئی پیدا ہونے والی  اور خطرناک صورتحال کے بارے میں پڑھتے ہیں  :
 اُن دِنوں میں زمِین پر جبّار تھے اور بعد میں جب خُدا کے بیٹے اِنسان کی بیٹِیوں کے پاس گئے تو اُن کے لِئے اُن سے اَولاد ہُوئی۔ یہی قدِیم زمانہ کے سُورما ہیں جو بڑے نامور ہُوئے ہیں۔ (پیدائش 4:6) 
اب، کچھ پرانے بائبل کے تراجم صرف 'سپتواجنٹ' (Septuagint) کی پیروی کرتے ہیں اور عبرانی لفظ "نیفیلم" کا ترجمہ "دیو قامت"   کرتے ہیں۔ لیکن یہ ترجمہ غلطی پر مبنی ہے کیونکہ یہ اس لفظ کے حقیقی مفہوم کو منتقل نہیں کرتا۔ اس اصطلاح کے درست معنی پر علمی رائے منقسم ہے، لیکن غالباً اس سے مراد طاقتور جنگجو یا جنگی سردار  ہیں۔
اس اقتباس میں، موسیٰ نے خاص طور پر ان   جبار کو "قدیم زمانے کے جری، نامور آدمی" کے طور پر بیان کیا ہے۔ لفظ "جری" یا عبرانی میں 'ہاگیبوریم' (hagiborim) سے مراد جنگجو یا طاقتور سپاہی ہیں۔ اس سیاق و سباق میں، نیفیلم کی فوجی شہرت کو منفی معنوں میں لیا جانا چاہیے۔ یہ لوگ اپنی استحصالی جنگ و جدل اور تشدد کے لیے جانے جاتے تھے کیونکہ وہ اپنے اردگرد کے لوگوں پر دہشت طاری کر دیتے تھے۔ وہ تشدد، جو تب شروع ہوا تھا جب قائِن نے اپنے بھائی ہابل کو قتل کیا، اور قائِن کی نسل کے لمک میں جاری رہا، اب اس نے مزید وسعت اختیار کر لی تھی ۔کیونکہ جبار  سپاہی ہر موڑ پر تشدد کی دھمکیاں دے رہے تھے۔ جیسا کہ ہم آیت 5 میں پڑھتے ہیں:
خُداوند نے دیکھا کہ زمِین پر اِنسان کی بدی بُہت بڑھ گئی اور اُس کے دِل کے تصوُّر اور خیال سدا بُرے ہی ہوتے ہیں۔ (پیدائش 5:6) 
جبار کے ظہور کے ساتھ، انسانی نسل کی بدکاری اس حد تک بڑھ گئی تھی کہ گناہ نے انسانیت پر مکمل غلبہ حاصل کر لیا تھا۔ نتیجے کے طور پر، ہم آیات 6-7 میں پڑھتے ہیں کہ:
تب خُداوند زمِین پر اِنسان کو پَیدا کرنے سے ملُول ہُؤا اور دِل میں غم کِیا۔  اور خُداوند نے کہا کہ مَیں اِنسان کو جِسے مَیں نے پَیدا کِیا رُویِ زمِین پر سے مِٹا ڈالُوں گا۔ اِنسان سے لے کر حَیوان اور رینگنے والے جاندار اور ہوا کے پرِندوں تک کیونکہ مَیں اُن کے بنانے سے ملُول ہُوں۔ (پیدائش 6:6-7) 
خدا نے دیکھا کہ جبار  نے کس طرح اس کی دنیا کو دہشت زدہ کر رکھا تھا، اور اس نے فیصلہ کیا کہ اب وقت آگیا ہے کہ وہ ایک بڑے، عالمی پیمانے کی تباہی کے ساتھ دُنیا میں تبدیلی لائے ۔
اضافی کلمات
خوش قسمتی سے، پیدائش 1:6-8 کے الفاظ سزا پر ختم نہیں ہوتے۔ اس کے بجائے، اپنی قدیم تاریخ کے اس حصے کے مجموعی ڈھانچے کے مطابق، موسیٰ نے آیت 8 میں امید کا ایک اضافی بیان  شامل کیا ہے۔ وہاں ہم پڑھتے ہیں کہ اگرچہ خدا نے گناہ کی بدعنوانی کی وجہ سے انسانیت کو تباہ کرنے کا فیصلہ کیا تھا، لیکن ایک آدمی ایسا تھا جس نے امید کا راستہ کھولا تھا:
مگر نوح خداوند کی نظر میں مقبول ہوا (پیدائش 8:6) 
ان چند الفاظ میں، موسیٰ نے خطرے اورنجات  کی امید کا منظر نامہ مکمل کیا۔ طوفان کے ذریعے پرتشدد، گناہگار انسانیت کی تباہی درحقیقت آنے والی نسلوں کے لیےنجات  کا باعث بنی۔
پیدائش 1:4–6:6 8 ادبی ساخت کے  مطالعے سے ہم دیکھتے ہیں کہ پیدائش کے یہ ابواب دو بڑے مسائل پر توجہ مرکوز کرتے ہیں: پہلے،  یہ ابواب ان لوگوں کی طرف سے تشدد کے خطرے پر توجہ  مرکوز کرتے ہیں جنہوں نے قائِن اور اس کی اولاد کے دنوں میں خدا کے خلاف بغاوت کی تھی؛ دوسرے، وہ خدا کے بیٹوں اورجبار  کے دنوں میں گناہگار لوگوں کے خطرے پر توجہ مرکوز کرتے ہیں۔ تاہم، دونوں صورتوں میں، موسیٰ نے اشارہ کیا کہ خدا سیت کے ایک خاص بیٹے، یعنی نوح نامی شخص کے ذریعے نجات  لائے گا۔
اب جبکہ ہم نے پیدائش کے اس حصے کی بنیادی ساخت اور مرکزی خدشات کو دیکھ لیا ہے، اب ہم دوسرا سوال پوچھنے کی پوزیشن میں ہیں۔ ان ابواب کے اصل معنی کیا تھے؟ موسیٰ جب اسرائیلیوں کو مصر سے موعودہ زمین کی طرف لے جا رہا تھا، تو وہ ان سے کیا  کہنا چاہ  رہا تھا؟

اصل  مفہوم

قدیم تاریخ کے اس حصے کے اصل معنی کو سمجھنے کے لیے، دو معاملات پر غور کرنا بہتر  ہوگا: پہلے، ہم دیکھیں گے کہ موسیٰ نے اپنی قدیم تاریخ کے اس حصے کو اسرائیل کے تجربے سے کیسے جوڑا؛ اور دوسرے، ہم موسیٰ کے اصل اسرائیلی قارئین کے لیے ان رابطوں کے اثرات کا جائزہ لیں گے۔ آئیے پہلے ان طریقوں کو دیکھتے ہیں جن سے موسیٰ نے ان ابواب کو ان اسرائیلیوں کے تجربات سے جوڑا جن کی وہ رہنمائی کر رہا تھا۔

رابطے
موسیٰ نے ابتدائی انسانی تاریخ کے تشدد کو ان طریقوں سے بیان کر کے اپنی قدیم تاریخ کے ان ابواب کو اپنی ہم عصر دنیا سے منسلک کیا جو اسرائیل کے جھیلے ہوئے تشدد کے تجربات سے بہت مشابہت رکھتے تھے۔ ایسا کرنے سے، اس نے اس بات کی نشاندہی کی کہ اسرائیل کو جن مصائب کا سامنا تھا، وہ قدیم دنیا کے مصائب سے بہت ملتے جلتے تھے۔
اب، موسیٰ نے یہ مشابہتیں کیسے قائم کیں؟ اس کا جائزہ لینے کے لیے ہم ایک بار پھر پیدائش 1:4–8:6 کے دو بڑے حصوں کو دیکھیں گے: پہلے، ابواب 4-5 میں ابتدائی تشدد اور نجات  کی امید کا منظر نامہ، اور پھر ، 1:6-8 میں بعد کے تشدد اور نجات  کی امید کا منظر نامہ۔ آئیے پہلے دیکھتے ہیں کہ پیدائش 4-5 کا اسرائیل کے تجربے سے کیا تعلق تھا۔
ابتدائی تشدد اور امید
جب ہم پیدائش 4-5 میں بدکاروں اور راستبازوں کی خصوصیات کو دیکھتے ہیں، تو یہ واضح ہو جاتا ہے کہ موسیٰ نے اس مواد کو اس طرح ترتیب دیا کہ اس کے قارئین قائِن اور اس کے خاندان کو مصریوں کے ساتھ منسوب کریں، اور راستباز ہابل، سیت اور سیت کی نسل کے لوگوں کو خدا کے لوگوں کے طور پر اپنے آپ سے منسوب کریں۔ اب، موسیٰ نے یہ  رابطے  کیسے قائم کئے؟
کہانیاں: ہم پیدائش 1:4-16 میں گناہگار قائِن کی کہانی  پر غور کرنے سے  آغاز کریں گے۔ اس کہانی میں، موسیٰ نے کم از کم پانچ ایسے امور پر توجہ مرکوز کی جنہوں نے اسرائیلیوں کو مدد دی کہ  وہ  اس حوالے  کو اپنے دور سے جوڑ سکیں  ۔ سب سے پہلے، موسیٰ نے قائِن اور ہابل کے پیشوں کا ذکر کیا تاکہ یہ وابستگی پیدا کی جا سکے۔
دیکھیں  کہ پیدائش 2:4 میں شروع میں قائِن اور ہابل کے درمیان کیسے فرق کیا گیا:
ہابلؔ بھیڑ بکرِیوں کا چرواہا اور قائِنؔ کسان تھا۔ (پیدائش 2:4) 
جیسا کہ یہ حوالہ  اشارہ کرتا ہے، قائِن ایک آبادکار کاشتکار یعنی کسان تھا، جبکہ ہابل ایک چرواہا تھا۔ قدیم اور جدید دونوں ادوار  میں، آبادکار زرعی معاشروں اور خانہ بدوش چرواہوں کے درمیان تناؤ پیدا ہونا ایک عام سی  بات رہی ہے۔ اور جیسا کہ خود پیدائش کی کتاب اشارہ کرتی ہے، موسیٰ اور اسرائیلی اس قسم کے تناؤ اور اس کے نتیجے میں مصر میں پیش آنے والی سنگین آزمائشوں سے بخوبی واقف تھے۔ پیدائش 33:46-34 میں، یوسف نے اپنے بھائیوں کو مصر آمد پر اس طرح ہدایت دی:
جب فرِعونؔ تُم کو بُلا کر پُوچھے کہ تُمہارا پیشہ کیا ہے؟  تو تُم یہ کہنا کہ تیرے خادِم ہم بھی اور ہمارے باپ دادا بھی لڑکپن سے لے کر آج تک چَوپائے پالتے آئے ہیں۔ تب تُم جشن کے علاقہ میں رہ سکو گے اِس لِئے کہ مِصریوں کو چَوپانوں سے نفرت ہے۔ (پیدائش 33:46-34) 
یوسف کی یہ ہدایات ہمیں اس بات کی سمجھ بوجھ  دیتی  کہ موسیٰ نے کیوں یہ  ذکر کیا کہ قائِن ایک کسان تھا اور ہابل ایک چرواہا۔ وہ چاہتا تھا کہ اس کے اسرائیلی قارئین قائِن یعنی کاشتکار کو مصریوں کے ساتھ منسوب کریں، اور وہ چاہتا تھا کہ بنی  اسرائیل خود کو ہابل یعنی اس مظلوم چرواہے کے ساتھ منسوب کریں۔
اس کہانی اور موسیٰ کے اصل سامعین کے درمیان دوسرا تعلق قائِن اور ہابل کی طرف سے پیش کی جانے والی قربانیوں کے تصور میں ظاہر ہوتا ہے۔ جیسا کہ پیدائش 4 ہمیں بتاتی ہے، خدا نے قائِن کی قربانی کو مسترد کر دیا لیکن وہ ہابل کی قربانی سے خوش ہوا۔ ان قربانیوں کے درمیان خدا کے اس فرق کی وجہ پیدائش 3:4-4 میں واضح کر دی گئی ہے، جہاں ہم یہ الفاظ پڑھتے ہیں:
قائِنؔ اپنے کھیت کے پَھل کا ہدیہ خُداوند کے واسطے لایا۔  اور ہابلؔ بھی اپنی بھیڑ بکرِیوں کے کُچھ پہلوٹھے بچّوں کا اور کُچھ اُن کی چربی کا ہدیہ لایا (پیدائش 3:4-4) 
غور کریں کہ موسیٰ نے قربانیوں کو کس طرح بیان کیا۔ آیت 3 میں اس نے کہا کہ قائِن " اپنے کھیت کے پَھل کا ہدیہ " لایا، لیکن آیت 4 میں اس نے لکھا کہ ہابل "اپنی بھیڑ بکریوں کے پہلوٹھوں کا اور اُن کی چربی کا ہدیہ" لایا۔ یہ فرق بہت اہم ہے۔ قائِن محض اپنے کھیت کے پھلوں میں سے جو کچھ ہاتھ لگا لے آیا۔ اس کی عبادت بہترین صورت میں بھی محض رسمی تھی کیونکہ اس نے اپنی فصل کا بہترین حصہ خدا کے لیے مخصوص نہیں کیا تھا۔ لیکن ہابل نے اپنے ریوڑ کے پہلوٹھوں (جو کہ موسوی شریعت کے مطابق سب سے قیمتی جانور تھے) میں سے چربی والے حصے (جو عہد نامہِ قدیم کی قربانیوں کے لیے انتہائی بیش قدر  سمجھے جاتے تھے) لا کر سچے دل سے خدا کے قانون کو پورا کیا۔ قائِن کی قربانی ایک غیر مخلصانہ رسم سے زیادہ کچھ نہ تھی، لیکن اس کے برعکس، ہابل نے خدا کے لیے سچی عقیدت پیش کی۔
موسیٰ نے قائِن اور ہابل کی قربانیوں کے درمیان اس فرق کو مصریوں اور اسرائیل کے ساتھ مزید تعلق قائم کرنے کے لیے بھی استعمال کیا۔ یہ پس منظر تب اور بھی نمایاں ہو جاتا ہے جب ہم یاد کرتے ہیں کہ موسیٰ نے شروع میں فرعون سے اسرائیل کی رہائی کی درخواست اس لیے کی تھی کیونکہ وہ یہوواہ کے لیے قربانیاں پیش کرنا چاہتا تھا۔ جیسا کہ ہم خروج 3:5 میں پڑھتے ہیں، موسیٰ اور ہارون نے فرعون سے یہ الفاظ کہے:
عِبرانیوں کا خُدا ہم سے مِلا ہے سو ہم کو اِجازت دے کہ ہم تِین دِن کی منزل بیابان میں جا کر خُداوند اپنے خُدا کے لِئے قُربانی کریں ۔(خروج 3:5) 
لیکن فرعون نے ان کی درخواست مسترد کر دی۔ جیسا کہ موسیٰ نے آیت 4 میں لکھا، فرعون نے ان سے کہا:
اَے مُوسیٰؔ اور اَے ہارُونؔ تُم کیوں اِن لوگوں کو اِن کے کام سے چُھڑواتے ہو؟ تُم جا کر اپنے اپنے بوجھ کو اُٹھاؤ۔ (خروج 4:5) 
چنانچہ، ہم دیکھتے ہیں کہ جس طرح قائِن نے اپنی رسمی قربانیوں سے خدا کی توہین  کی تھی، مصریوں نے بھی اسرائیل کے خدا کی سچی عبادت نہیں کی۔ تاہم، جس طرح ہابل نے مخلصانہ اور مقبول قربانیاں پیش کیں، ویسے ہی اسرائیلیوں نے یہوواہ کی سچی عبادت   کی۔ اس طرح، موسیٰ نے مصر کا قائِن کے ساتھ اور اسرائیل کا ہابل کے ساتھ ایک اور رابطہ قائم کیا۔
تیسرا طریقہ جس سے موسیٰ نے اسرائیل کے تجربے کے ساتھ تعلق پیدا کیا، وہ قتل کا تصور تھا۔ قائِن نے اپنے بھائی ہابل کو قتل کیا، اور اس واقعے کی اہمیت تب واضح ہوتی ہے جب ہم ان اسرائیلیوں کے قتل کو یاد کرتے ہیں جو مصر میں ہوئے تھے۔ خروج 1-2 میں ہم پڑھتے ہیں کہ مصریوں نے نہ صرف اسرائیلیوں سے سخت مشقت لی بلکہ ان میں سے بہت سے لوگوں کو، بشمول ان کے شیر خوار بچوں کے، باقاعدہ قتل کیا۔ اس طرح موسیٰ نے قائِن اور مصریوں کے درمیان، اور ہابل اور اسرائیلیوں کے درمیان مزید  مشابہتیں  پیدا کیں۔
چوتھا طریقہ جس سے موسیٰ نے یہ وابستگیاں پیدا کیں، وہ زمین پر قائِن کے مقام کو بیان کرنا تھا۔ جب خدا نے ہابل کے قتل پر قائِن پر لعنت بھیجی، تو اس نے قائِن کو زرخیز زمین سے نکال دیا۔ جیسا کہ ہم پیدائش 11:4-12 میں پڑھتے ہیں:
تُو زمِین کی طرف سے لَعنتی ہُؤا۔ ۔ ۔جب تُو زمِین کو جوتے گا تو وہ اب تُجھے اپنی پَیداوار نہ دے گی اور زمِین پر تُو خانہ خراب اور آوارہ ہو گا۔ (پیدائش 11:4-12) 
قائِن پر ایسی جگہوں پر رہنے کی لعنت  کی گئی تھی جہاں اس کی کھیتی باڑی بہت کم پیداوار دیتی۔ قائِن کے مقام کی یہ تفصیل موسیٰ کے اس جائزے کے ساتھ بالکل میل کھاتی تھی جو اس نے مصر کی سرزمین اور اس سرزمین (کنعان) کے بارے میں دیا تھا جہاں وہ اسرائیل کو لے جا رہا تھا۔ سنیں کہ موسیٰ نے استثنا 10:11-12 میں کنعان اور مصر کے درمیان  تضاد کیسے پیش کیا:
کیونکہ جِس مُلک پر تُو قبضہ کرنے کو جا رہا ہے وہ مُلک مِصرؔ کی مانِند نہیں ہے جہاں سے تُم نِکل آئے ہو۔ وہاں تو تُو بِیج بو کر اُسے سبزی کے باغ کی طرح پاؤں سے نالِیاں بنا کر سِینچتا تھا۔  لیکن جِس مُلک پر قبضہ کرنے کے لِئے تُم پار جانے کو ہو وہ پہاڑوں اور وادِیوں کا مُلک ہے اور بارِش کے پانی سے سیراب ہُؤا کرتا ہے۔  اُس مُلک پر خُداوند تیرے خُدا کی توجُّہ رہتی ہے اور سال کے شرُوع سے سال کے آخِر تک خُداوند تیرے خُدا کی آنکھیں اُس پر لگی رہتی ہیں۔ (استثنا 10:11-12) 
خدا نے قائِن کو عدن سے دور ایک ایسی جگہ بھیجا، جو مصر کی طرح تھی، جہاں کھیتی باڑی کے لیے بہت زیادہ مشقت درکار تھی۔ یہ حقیقت ایک اور طریقہ  تھا جس سے موسیٰ  کے اسرائیلی قارئین  نے قائِن کو مصریوں کے ساتھ منسوب کرنا تھا۔
پانچواں طریقہ جس سے پیدائش 4-5 نے قائِن کو مصر اور ہابل کو اسرائیل سے جوڑا، وہ قائِن کے تحفظ کا موضوع تھا۔ اگرچہ قائِن نے اپنے بھائی ہابل کو قتل کیا تھا، پھر بھی خدا نے اسے نقصان سے محفوظ رکھا ۔ ہم پیدائش 15:4 میں خدا کے یہ الفاظ پڑھتے ہیں:
جو قائِنؔ کو قتل کرے اُس سے سات گُنا بدلہ لِیا جائے گا ۔(پیدائش 15:4) 
خدا نے قائِن کی حفاظت کی، باوجود اِس کے، کہ  وہ ایک قاتل تھا۔ ایک بار پھر، ہم دیکھتے ہیں کہ موسیٰ نے ان واقعات کو اس طرح بیان کیا کہ بنی  اسرائیل انہیں مصر میں اپنے تجربے کے ساتھ منسوب کر سکیں ۔ خدا نے مصر کو بڑی حفاظت عطا کی تھی۔ حالانکہ وہ قاتل تھے اور الٰہی عدالت  اور سزا کے مستحق تھے، لیکن خدا نے ایک طویل عرصے تک مصر کو خاص تحفظ فراہم کیے رکھا۔
چنانچہ، ہم دیکھتے ہیں کہ موسیٰ نے کم از کم پانچ طریقوں سے اس قدیم دور اور اسرائیل کے خروج کے تجربے کے درمیان بامعنی  مشابہتیں  قائم کیں۔ پیشوں، عبادت، قتل، مقام اور تحفظ کے موضوعات سب اس بات کی نشاندہی کرتے ہیں کہ موسیٰ چاہتا تھا کہ اس کے اسرائیلی قارئین قائِن کو مصریوں کے ساتھ، اور ہابل کو   اپنے ساتھ منسوب کر کے اس کہانی کا اطلاق اپنی زندگیوں پر کریں۔
اب جبکہ ہم گناہگار قائِن کی کہانی میں قائم کردہ تعلقات کو دیکھ چکے ہیں،  تو ہم  پیدائش 25:4-26 میں راستباز سیت سے متعلق متوازی کہانی کی طرف رجوع کریں گے۔
جیسا کہ ہم دیکھ چکے ہیں، موسیٰ نے سیت اور اس کے بیٹے انوس کے بارے میں ایک اہم تبصرہ کیا۔ پیدائش 26:4 میں ہم یہ الفاظ پڑھتے ہیں:
اُس وقت سے لوگ یہوواؔہ کا نام لے کر دُعا کرنے لگے۔ (پیدائش 26:4) 
موسیٰ نے سیت اور اس کے بیٹے کے بارے میں یہ حقیقت اس لیے بیان کی تاکہ اس کے قارئین اپنی شناخت نہ صرف ہابل کے ساتھ، بلکہ سیت کے ساتھ بھی  قائم کریں جو ہابل کے بدل کے طور پر آدم کا بیٹا تھا۔
پہلی بات یہ کہ سیت نے الٰہی نام 'یہوواہ' استعمال کیا، اور اس استعمال نے اسے اسرائیل کے ساتھ منسوب کر دیا۔ دلچسپ بات یہ ہے کہ خروج کی کتاب یہ واضح کرتی ہے کہ یہوواہ کا نام موسیٰ کے دنوں میں نمایاں ہوا۔ مثال کے طور پر، خدا نے خروج 15:3 میں موسیٰ سے اس طرح کلام کیا:
تُو بنی اِسرائیل سے یُوں کہنا کہ خُداوند تُمہارے باپ دادا کے خُدا ابرہامؔ کے خُدا اور اِضحاقؔ کے خُدا اور یعقُوبؔ کے خُدا نے مُجھے تُمہارے پاس بھیجا ہے۔ ابد تک میرا یِہی نام ہے اور سب نسلوں میں اِسی سے میرا ذِکر ہو گا۔ (خروج 15:3) 
اگرچہ بائبل کا ریکارڈ بتاتا ہے کہ یہوواہ کا نام سیت کے وقت سے استعمال ہوتا تھا، لیکن موسیٰ کے زمانے میں یہ نام خدا کے لیے استعمال ہونے والا سب سے اہم نام بن گیا۔ اسی وجہ سے، موسیٰ کی قیادت میں وفادار اسرائیلیوں نے خود کو راستباز سیت کے ساتھ منسوب کیا ہوگا۔ اُس کی طرح، وہ بھی یہوواہ کے نام کو عزیز رکھتے تھے۔
دوسری بات یہ کہ اسرائیلیوں کو دعا کے موضوع کے ذریعے خود کو سیت کے ساتھ منسوب کرنا چاہیے تھا۔ یہ تصور پیدائش 26:4 میں بھی ظاہر ہوتا ہے جہاں موسیٰ نے لکھا کہ سیت کے خاندان نے " یہوواؔہ کا نام  لینا شروع کیا"۔ عہد نامہِ قدیم میں " یہوواؔہ کا نام لینے" کا مطلب اکثر مصیبت یا ضرورت کے وقت الٰہی مدد کے لیے پکارنا ہوتا تھا۔ اس روشنی میں ہم دیکھ سکتے ہیں کہ موسیٰ نے اپنے دور کے اسرائیل کے ساتھ ایک دوسرا تعلق قائم کیا۔   توریت  سے ہم سیکھتے ہیں کہ مصر سے خروج کے وقت، اسرائیل نے بہت سے بحرانوں کے دوران مدد کے لیے یہوواہ کو پکارا تھا، بالکل اسی طرح جیسے سیت اور انوس نے اسے پکارا تھا۔
چنانچہ، ہم دیکھتے ہیں کہ موسیٰ نے گناہگار قائِن اور راستباز سیت کے بارے میں کہانیاں اس طرح ترتیب دیں کہ وہ اس کی ہم عصر دنیا کے ساتھ متوازی بن سکیں۔ وہ چاہتا تھا کہ اس کے قارئین اس بات پر غور کریں کہ مصری قائِن کی طرح تھے۔ وہ یہ بھی چاہتا تھا کہ اس کے قارئین یہ دیکھیں کہ وہ خود ہابل اور سیت کی طرح تھے۔
ان بنیادی تعلقات کو ذہن میں رکھتے ہوئے ہم قائِن کے نسب نامے اور سیت کے نسب نامے کی طرف رُخ  کرنے کی پوزیشن میں ہیں۔
نسب نامے: جیسا کہ ہم دیکھیں گے، موسیٰ نے ان نسب ناموں کو بھی اس طرح تشکیل دیا کہ اسرائیلی مصریوں کو بدکاروں کے ساتھ اور خود کو راستبازوں کے ساتھ منسوب کرنا جاری رکھیں۔ اپنے اس بنیادی مقصد کو آگے بڑھانے کے لیے، پیدائش 4:41724 قائِن کی نسل کی خصوصیات کو ان طریقوں سے بیان کرتی ہے جو مصر کے ساتھ ناقابلِ تردید تعلق پیدا کرتے ہیں۔ یہ تعلقات کم از کم چھ طریقوں سے ظاہر ہوتے ہیں۔
 پہلا، موسیٰ نے قائِن پر بطور شہر بنانے والے کے توجہ مرکوز کی۔ جیسا کہ اُس نے پیدائش 4:4 17 لکھا:
قائِنؔ ۔۔۔ نے ایک شہر بسایا (پیدائش 17:4) 
یہ کہنے کی ضرورت نہیں کہ اسرائیلی بخوبی جانتے تھے کہ مصری عظیم شہر بنانے والے تھے—مصریوں کے لیے شہر بنانا اسرائیلیوں کے اس کام کا حصہ رہا تھا جو وہ مصر میں غلامی کے دوران کرتے تھے۔ اسی وجہ سے، قائِن کے بارے میں یہ الفاظ مصریوں کے ساتھ گہرا تعلق پیدا کرتے تھے۔
دوسرا، ہمیں قائِن کے شہر کے نام پر بھی غور کرنا چاہیے۔ دوبارہ پیدائش 17:4 میں ہم یہ الفاظ پڑھتے ہیں:
اور قائین نے ایک شہر بسایا اور اُس کا نام اپنے بیٹے کے نام پر حنُوکؔ رکھّا۔ (پیدائش 17:4) 
موسیٰ کے دور کے اسرائیلیوں کے لیے یہ حقیقت انہیں ایک مصری رواج کی یاد دلاتی تھی۔ جیسا کہ موسیٰ نے خروج 11:1 میں بیان کیا:
اِس لِئے اُنہوں نے اُن پر بیگار لینے والے مُقرّر کِئے جو اُن سے سخت کام لے لے کر اُن کو ستائیں۔ سو اُنہوں نے فرِعونؔ کے لِئے ذخِیرہ کے شہر پتوؔم اور رعمسیسؔ بنائے
 (خروج 11:1) 
شہر رعمسیس کا نام فرعون رعمسیس کے اعزاز میں رکھا گیا تھا۔ قائِن کی طرح، مصریوں نے بھی اپنی شان اور عزت  دکھانےکے لیے اپنے ناموں پر شہروں کے نام رکھے۔ اس طرح، قائِن کے نسب نامے نے قائِن اور مصریوں کے درمیان ایک اور رشتہ قائم کیا۔
قائِن کی نسل اور مصر کے درمیان تیسرا تعلق اس فخر میں ظاہر ہوتا ہے جو قائِن کی اولاد لمک نے اپنے قتل کے فعل پر محسوس کیا۔ 23:4 میں ہم پڑھتے ہیں کہ لمک نے درحقیقت اپنی بیویوں کے سامنے اپنا قصیدہ گایا:
 اَے عدّہؔ اور ضِلّہؔ میری بات سُنو۔اَے لمکؔ کی بِیویو میرے سخن پر کان لگاؤ۔مَیں نے ایک مَرد کو جِس نے مُجھے زخمی کِیا مار ڈالا اور ایک جوان کو جِس نے میرے چوٹ لگائی قتل کر ڈالا۔(پیدائش 23:4) 
لمک کا اپنی سفاکی پر شیخی بگھارنا قدیم اسرائیلیوں کے ذہنوں میں لمک کو مصریوں کے ساتھ منسوب کرتا تھا۔ اسرائیلی بخوبی واقف تھے کہ مصر کے بہت سے قدیم کتبوں میں فرعونوں اور ان کی فوجوں کی ان کی قاتلانہ مہم جوئیوں کی تعریف کی گئی تھی۔
چوتھا تعلق موسیٰ کی بچوں کی موت پر توجہ دینے سے ظاہر ہوتا ہے۔ دوبارہ سنیں کہ لمک نے کیا کہا۔ 4:4 23 ہم پڑھتے ہیں:
مَیں نے ایک مَرد کو جِس نے مُجھے زخمی کِیا مار ڈالا اور ایک جوان کو جِس نے میرے چوٹ لگائی قتل کر ڈالا۔(پیدائش 23:4) 
یہاں جس عبرانی لفظ کا ترجمہ "جوان" کیا گیا ہے وہ 'یلید' (yeled) ہے، جس کا ترجمہ اکثر محض "لڑکا" کیا جاتا ہے۔ ایک غالب گمان کے مطابق، لمک کے مقتولین میں سے ایک بچہ ہی تھا۔ جیسا کہ ہم سب جانتے ہیں، خروج کی کتاب کے پہلے باب میں، فرعون نے اسرائیلی لڑکوں کے قتل کا حکم دیا تھا۔ قائِن کے لمک کی طرح، مصریوں نے بھی اسرائیل کے بے بس لوگوں یعنی ان کے نرینہ بچوں پر وار کیا تھا۔
قائِن کے خاندان اور مصریوں کے درمیان پانچواں تعلق لمک کے بڑھتے ہوئے تحفظ کے دعوے میں ظاہر ہوتا ہے۔ پیدائش 24:4 میں، لمک نے قائِن سے بھی زیادہ تحفظ حاصل کرنے کا دعویٰ کیا:
 اگر قائِنؔ کا بدلہ سات گُنا لِیا جائے گاتو لمکؔ کا ستّر اور سات گُنا۔(پیدائش 24:4) 
جس طرح لمک کا خیال تھا کہ خدا اس کی حفاظت کرتا ہے، مصر کے فرعون بھی اپنے دیوتاؤں سے تحفظ ملنے پر پراعتماد تھے۔ درحقیقت، کئی سالوں سے یقیناً ایسا ہی دکھائی دیتا تھا کہ مصری نقصان سے   محفوظ ہیں۔
چھٹے نمبر پر، ہمیں قائِن کی نسل کی ثقافتی نفاست اور مہارت  بھی   پر غور کرنا چاہیے۔ دیکھیں کہ ان تین قبیلی بھائیوں، یابل، یوبل اور توبلقائین کو پیدائش 20:4-22 میں کس طرح بیان کیا گیا ہے:
یابل اُن کا باپ تھا جو خَیموں میں رہتے اور جانور پالتے ہیں۔   اور اُس کے بھائی کا نام یوبلؔ تھا۔ وہ بِین اور بانسلی بجانے والوں کا باپ تھا۔  اور ضِلّہؔ کے بھی توبلقائِنؔ پَیدا ہُؤا جو پِیتل اور لوہے کے سب تیز ہتھیاروں کا بنانے والا تھا،۔ (پیدائش 20:4-22)

ان الفاظ کے ساتھ، موسیٰ نے قائِن کے خاندان کو نہایت مہذب ،  ترقی یافتہ  اور ماہر خاندان کے طور پر پیش کیا۔ یابل محض ایک چرواہا نہیں تھا؛ اس نے گلہ بانی ایجاد کی۔ یوبل نے موسیقی ایجاد کی، اور توبلقائین نے دھات کاری  کے جدید طریقے ایجاد کیے۔ موسیٰ کے دور کے اسرائیلیوں کے لیے اس تعلق کو نظر انداز کرنا بہت مشکل ہوتا۔ اسرائیل کے باپ دادا کے سادہ اور خانہ بدوش طرزِ زندگی کے مقابلے میں مصر کی ثقافت انتہائی ترقی یافتہ اور پیچیدہ تھی۔ موسیٰ نے قائِن کی گناہگار نسل کو اس طرح بیان کیا تاکہ اس وابستگی کی تصدیق کر سکے جو وہ اپنے قارئین کے ذہنوں میں قائِن کی نسل اور مصریوں کے درمیان پیدا کرنا چاہتا تھا۔
چنانچہ، ہم دیکھتے ہیں کہ موسیٰ نے کم از کم چھ طریقوں سے قائِنی نسب نامے اور مصریوں کے درمیان تعلقات قائم کیے۔ شہروں کی تعمیر، شہروں کے نام رکھنا، قتل پر فخر، بچوں کے خلاف تشدد، الٰہی تحفظ، اور قائِن کے خاندان میں ثقافتی نفاست اور مہارت  کی تفصیلات اسی مقصد کے لیے ترتیب دی گئی تھیں۔
اب ہم پیدائش 1:5-32 میں سیت کے نسب نامے کی طرف رُخ کریں گے۔ جیسا کہ ہم توقع کر سکتے ہیں، موسیٰ نے سیت کے نسب نامے کو اس طرح ترتیب دیا کہ اس کے اسرائیلی قارئین اپنی شناخت سیت کی نسل کے ساتھ وابستہ  کریں۔ یہ وابستگی کم از کم چار عوامل پر مبنی تھی۔
پہلی بات تو یہ کہ  نسلی طور  پر اسرائیل کی قوم سیت کی نسل سے تھی۔ پیدائش 32:5 میں ہم نوح کے تین بیٹوں کے نام پڑھتے ہیں:
اور نوح پانچ سو برس کا تھا کہ اُس سے سم اور حام اور یافت پیدا ہوئے (پیدائش 32:5) 
نام 'سم' موسیٰ کے لیے خاص طور پر اہم تھا کیونکہ سم اسرائیل کا جدِ امجد تھا۔ جدید زبانوں میں ہم اصطلاح ،"سامی،" (Semitic) سم کے نام ہی سے اخذ کرتے ہیں۔ اگرچہ دیگر قومیں بھی سم کی نسل سے نکلیں، لیکن اسرائیلی خدا کے خاص چنے ہوئے لوگ تھے اور وہ سم کی اولاد میں سے تھے۔ لہٰذا، اس سادہ  نسلی مفہوم میں موسیٰ نے اپنے اسرائیلی قارئین کو سیت کے نسب نامے سے جوڑا۔
سیت کی نسل اور اسرائیل کے درمیان دوسرا تعلق سیت کی اولاد کی راستبازی پر بار بار توجہ مرکوز کرنے سے ظاہر ہوتا ہے۔ سیت کی نسل کو وفادار اور راستباز کے طور پر بیان کیا گیا ہے۔ مثال کے طور پر، پیدائش 24:5 کے مطابق:
حنُوؔک خُدا کے ساتھ ساتھ چلتا رہا اور وہ غائِب ہو گیا کیونکہ خُدا نے اُسے اُٹھا لِیا۔ (پیدائش 24:5) 
عبرانی بائبل میں، وہ اصطلاح جس کا ترجمہ "خدا کے ساتھ ساتھ چلنا" کیا گیا ہے، صرف حنوک اور نوح کے حوالے سے  نظر آتی ہے۔ تاہم، بار بار، خاص طور پر استثنا کی کتاب میں، موسیٰ نے اسرائیل کو بتایا کہ انہیں یہوواہ کی راہوں پر چل کر حنوک کی مانند بننا ہے۔ اس طرح، موسیٰ کی پیروی کرنے والے وفادار اسرائیلیوں نے سیت کی نسل کے ساتھ اپنی شناخت کا ایک اور نکتہ پایا۔ حنوک جیسا بننا ان کا مقصد تھا۔
سیت کے نسب نامے اور اسرائیل کے تجربے کے درمیان تیسرا تعلق سیت کی اولاد کی کثرت پر موسیٰ کے زور دینے  سے ظاہر ہوتا ہے۔ سیت کے نسب نامے میں ہم سیکھتے ہیں کہ اس کی نسل بہت زیادہ ہو گئی تھی۔ موسیٰ نے اس حقیقت کو بار بار دہرا کر سیت کے خاندان کے عددی اضافے کو نمایاں کیا کہ سیت کی نسل میں "اور بھی بیٹے اور بیٹیاں" پیدا ہوئیں۔ درحقیقت، اس نے پیدائش 5 میں یہ  بیان نو بار لکھا۔ سیت کی نسل میں لوگوں کی تعداد پر یہ زور موسیٰ کے اسرائیلی قارئین کے لیے بہت اہم تھا کیونکہ وہ جانتے تھے کہ خدا نے مصر میں اور خروج کے دوران انہیں عددی لحاظ سے بہت برکت دی تھی۔
چوتھے نمبر پر، موسیٰ نے سیت کی نسل کے بہت سے لوگوں کی طویل عمروں پر بھی زور دیا تاکہ اسرائیل کو ان کے ساتھ جوڑ سکے۔ مثال کے طور پر، ہم سب جانتے ہیں کہ سیت کی نسل کا  متوسلح بائبل کی تاریخ میں کسی بھی دوسرے شخص سے زیادہ عرصہ زندہ رہا ۔ پیدائش 27:5 کے مطابق، وہ 969 برس جیا۔ سیت کے خاندان کے بہت سے دوسرے لوگ بھی طویل عمر جئے۔ سیت کی نسل کی طویل عمروں پر موسیٰ کی توجہ اس لیے اہم تھی کیونکہ، جیسا کہ موسوی شریعت (توریت) اشارہ کرتی ہے، موعودہ زمین میں طویل زندگی بنی  اسرائیل  کی  وفادارقوم کا مقصد تھی۔ سیت کی اولاد کی طویل عمروں کی نشاندہی کر کے، موسیٰ نے سیت کے خاندان اور اسرائیل کے درمیان ایک اور رشتہ قائم کیا۔
چنانچہ، موسیٰ نے قدیم تاریخ میں ابتدائی تشدد اور نجات  کی امید کے بارے میں اس لیے لکھا تاکہ اپنی ہم عصر دنیا کے ساتھ ٹھوس تعلقات قائم کر سکے۔ اُس نے  قائِن اور اس کی اولاد کو ان مصریوں کے ساتھ جوڑنا تھا جنہوں نے اسرائیل پر تشدد کیا تھا۔ اور ہابل، سیت اور سیت کی اولاد کو ان اسرائیلیوں کے ساتھ جوڑنا تھا جو مصری تشدد کے شکار تھے۔ یہ وابستگیاں موسیٰ کی اس تاریخی حکمتِ عملی کا  مرکز تھیں۔
اب جبکہ ہم نے دیکھ لیا ہے کہ موسیٰ نے ابتدائی تشدد اور امید کے ریکارڈ کو کس طرح  ترتیب دیا، ہمیں مختصراً پیدائش 6:1-8 کی طرف رخ کرنا چاہیے—یعنی بعد کا تشدد اور نجات  کی امید۔
بعد کا تشدد اور امید
آئیے خاص طور پر پیدائش  4:6 پر نظر ڈالیں جہاں موسیٰ نے اُن مردوں کو ان الفاظ میں  بیان کیا:
اُن دِنوں میں زمِین پر جبّار تھے اور بعد میں جب خُدا کے بیٹے اِنسان کی بیٹِیوں کے پاس گئے تو اُن کے لِئے اُن سے اَولاد ہُوئی۔ یہی قدِیم زمانہ کے سُورما ہیں جو بڑے نامور ہُوئے ہیں ۔ (پیدائش 4:6) 
ہم پہلے ہی بات کر چکے ہیں کہ جبار طاقتور جنگجو تھے، جو اپنی مہم جوئیوں کے لیے مشہور تھے۔ لیکن غور کریں کہ موسیٰ نےجبار  کے بارے میں ایک اہم تبصرہ کیا۔ اس نے کہا کہ جبار  قدیم ایام میں زمین پر موجود تھے "اور اس کے بعد بھی"۔
طوفان کے بعد رہنے والے جبار  جنگجوؤں کی طرف اس اشارے کا اضافہ کر کے، موسیٰ نے اپنے اسرائیلی قارئین کو یاد دلایا کہ ان کا سامنا اپنی حالیہ تاریخ میں بھی جبار  سے ہوا تھا۔ بائبل میں جبار کی اصطلاح صرف ایک اور جگہ گنتی 32:13-33 میں آتی ہے۔ وہاں، ان جاسوسوں نے جنہیں موسیٰ نے کنعان بھیجا تھا، جبار  کو دیکھنے کی اطلاع دی۔ انہوں نے یہ الفاظ کہے:
وہ مُلک جِس کا حال دریافت کرنے کو ہم اُس میں سے گُذرے ایک اَیسا مُلک ہے جو اپنے باشِندوں کو کھا جاتا ہے اور وہاں جِتنے آدمی ہم نے دیکھے وہ سب بڑے قدآور ہیں۔  اور ہم نے وہاں بنی عَناقؔ کو بھی دیکھا جو جبّار ہیں اور جبّاروں کی نسل سے ہیں اور ہم تو اپنی ہی نِگاہ میں اَیسے تھے جَیسے ٹِڈّے ہوتے ہیں اور اَیسے ہی اُن کی نِگاہ میں تھے۔
 (گنتی 32:13-33) 
بے ایمان جاسوسوں نے رپورٹ دی کہ ملکِ کنعان ایک انتہائی پرتشدد اور خوفناک جگہ ہے، اور یہ کہ کنعان کے باشندوں میں جبار بھی شامل ہیں—وہ سفاک جنگجو جنہوں نے ان کے دلوں میں خوف بٹھا دیا تھا۔ بدقسمتی سے، اس رپورٹ نے موسیٰ کی پیروی کرنے والی پہلی نسل کو تسخیر کے الٰہی بلاوے سے ہٹا  کر دیا۔ اور خدا اس بے ایمانی سے اس قدر رنجیدہ ہوا کہ اس نے اسرائیلیوں کو بیابان میں بھٹکنے  کے لیے بھیج دیا ،جب تک کہ وہ پہلی نسل ختم نہ ہو گئی اور ایک نئی نسل تسخیر کے مقصد کو سنبھالنے کے لیے تیار نہ ہو گئی۔
اس روشنی میں ہم سمجھ سکتے ہیں کہ موسیٰ نے اپنی قدیم تاریخ کے اس حصے اور اسرائیل کے تجربے کے درمیان ایک اور مضبوط تعلق کیسے قائم کیا۔ وہ چاہتا تھا کہ اس کے اسرائیلی قارئین پیدائش 6 کے قدیم جبار  کو ملکِ کنعان کے خوفناک جبار جنگجوؤں کے ساتھ منسوب کریں۔ اس طرح، پیدائش 1:6-8 میں موجود تشدد اور مخلصی کی امید نے براہِ راست کنعان کی تسخیر میں تشدد کے خطرے سے متعلق  بات کی کیا۔
پیدائش 1:4–6:8 کے اصل مفہوم  کے جائزے میں ہم نے دیکھا کہ قدیم کرداروں کو اسرائیل کے ہم عصر تجربے کے لوگوں کے ساتھ منسوب کیا گیا  ۔ اب ہمیں دوسرا سوال پوچھنا چاہیے:  بنی اسرائیل کے لوگ جب  موعودہ زمین کی طرف موسیٰ کی پیروی کر رہے تھے تو اُن  کے لیے ان وابستگیوں کے کیا اثرات تھے ؟
اثرات  
بنی اسرائیل کے لیے موسیٰ کے پیغام  کی روح کو سمجھنے کے لیے، ہمیں اس بنیادی منظر نامے کو یاد رکھنے کی ضرورت ہے جو اس مواد میں دو بار ظاہر ہوتا ہے۔ آپ کو یاد ہوگا کہ پیدائش 1:4–8:6 میں تشدد اور نجات  کی امید کے دو منظر نامے شامل ہیں؛ 1:4–32:5 نے قائِن اور اس کی اولاد کے تشدد پر توجہ مرکوز کی۔ تاہم، 29:5 اور 32 میں نوح کا ذکر اس بات کی طرف اشارہ کرنے کے لیے کیا گیا ہے کہ مخلصی اسی کے ذریعے آئے گی۔ بالکل اسی طرح، جس طرح پیدائش 1:6-8 خدا کے بیٹوں اور جبار کے تشدد کی رپورٹ پیش کرتی ہے، پیدائش 8:6 ایک بار پھر نوح کا ذکر کرتی ہے تاکہ یہ اشارہ ملے کہ خدا ان خطرات سے بھی نجات  دلانے کا ارادہ رکھتا تھا۔
موسیٰ کی پیروی کرنے والے اسرائیلیوں کے لیے، یہ منظر نامے ایک  خوشخبری   تھے۔   یہ ظاہر  کرتے تھے کہ  خدا پہلے ہی ان کے لیے کیا کر چکا تھا اور وہ اب ان کے لیے کیا کرنے والا تھا۔ ایک طرف، جس طرح خدا نے نوح کو اسرائیل کے آباؤ اجداد کو قابئن کی نسل  سے بچانے کے لیے استعمال کیا تھا، وہ پہلے ہی موسیٰ کو اسرائیلیوں کو مصریوں سے چھڑانے کے لیے استعمال کر چکا تھا۔ دوسری طرف، جس طرح خدا نے نوح کو قدیم جبار  سے مخلصی دلانے کے لیے استعمال کیا تھا، وہ اب موسیٰ کو ان اسرائیلیوں کی مخلصی کے لیے استعمال کرنے والا تھا جنہیں ملکِ کنعان میں جبار کے خطرے کا سامنا تھا۔
اب جبکہ ہم نے پیدائش 1:4–8:6 کی ساخت اور اصل مفہوم  دیکھ لیے ہیں، تو ہم  اپنے آخری موضوع کی طرف رجوع کریں گے: جدید دور میں اطلاق۔ عہد نامہِ جدید ہمیں موسیٰ کی قدیم تاریخ کے اس حصے کا اپنی جدید زندگیوں پر اطلاق کرنا کیسے سکھاتا ہے؟

جدید  دور میں اطلاق
اپنے معمول کے مطابق، اب  ہم اس بات کا جائزہ لیں گے کہ عہد نامہِ جدید مسیح کی بادشاہی کے تین مراحل کے حوالے سے ان موضوعات کی وضاحت کیسے کرتا ہے: پہلا مرحلہ ، بادشاہی کا آغاز، جو تب ہوا جب مسیح پہلی بار اس زمین پر آیا؛ دوسرا مرحلہ ، بادشاہی کا تسلسل، جو کلیسیا کی پوری تاریخ پر محیط ہے؛ اور تیسرا مرحلہ، بادشاہی  کی تکمیل ، جب مسیح جلال کے ساتھ واپس آئے گا اور نیا  آسمان اور نئی زمین لائے گا۔ مسیح کی بادشاہی کے ان مراحل کا الگ الگ جائزہ  لینے کی ضرورت ہے تاکہ اس بات کی مکمل سمجھ  بوجھ حاصل ہو سکے کہ تشدد اور نجات  کا اطلاق آج کے مسیحیوں پر کن طریقوں سے ہوتا ہے۔ آئیے پہلے بادشاہی کے آغاز میں تشدد اورنجات  کی امید کے تصورات پر نظر ڈالتے ہیں۔

آغاز
مسیح کی پہلی آمد میں بادشاہی کا آغاز،   کم از کم دو طریقوں سے قدیم تاریخ میں موجود  پُر تشدد   دنیا  کی یاد دلاتا ہے: پہلے، ہم اس کا تعلق  اس ظلم و ستم  سے  دیکھیں گے جو یسوع نے زمین پر رہتے ہوئے سہا؛ اور دوسرے، ہمیں اس نجات کا ساتھ اس کا تعلق  دیکھیں گے  جو یسوع اپنے لوگوں کے لیے لایا۔ آئیے پہلے اس دکھ اور تشدد  پر نظر ڈالتے ہیں جو یسوع نے اپنی پہلی آمد میں جھیلا۔
ظلم و تشدد  
یسوع کی زندگی سے واقف ہر شخص جانتا ہے کہ یسوع نے دنیا کی طرف سے کئی طرح سے ظلم و ستم کا سامنا کیا۔ جب اس نے پست حال لوگوں کے درمیان اپنی خدمت انجام دی، تو اس نے ان کا غم اور دکھ اٹھایا۔ تاہم، اس میں کوئی شک نہیں کہ عہد نامہِ جدید کے مطابق، مسیح کے خلاف کیے گئے تشدد کا  نکتہ ِ  عروج صلیب پر اس کی موت تھی۔ اپنے دور میں سزائے موت کی بدترین شکل  سہہ کر، یسوع نے درحقیقت اس سے بھی بدتر انجام کا تجربہ کیا جو قدیم زمانے کے راستبازوں نے سہا تھا۔
اس روشنی میں یہ حیران کن نہیں ہے کہ عہد نامہِ جدید جس طرح یسوع کے دکھوں کو بیان کرتا ہے، اس میں سے ایک طریقہ یہ ہے  اس کی صلیبی موت کا موازنہ قدیم دنیا کے تشدد سے  ، یا زیادہ واضح طور پر، ہابل کی موت سے  کیا جائے ۔ عبرانیوں کے مصنف کو معلوم تھا کہ مسیح نے بدکار انسانوں کے ہاتھوں بے گناہی میں دکھ اٹھائے تھے، اور اسی وجہ سے، اس نے   23:12-24 میں مسیح کی موت کا موازنہ ہابل کی موت سے کیا:
تم   اُن پہلوٹھوں کی عام جماعت یعنی کلِیسیا جِن کے نام آسمان پر لِکھے ہیں اور سب کے مُنصِف خُدا اور کامِل کِئے ہُوئے راست بازوں کی رُوحوں۔  اور نئے عہد کے درمِیانی یِسُوعؔ اور چِھڑکاؤ کے اُس خُون کے پاس آئے ہو جو ہابِل کے خُون کی نِسبت بِہتر باتیں کہتا ہے۔ (عبرانیوں 23:12-24) 
یہاں موسیٰ کی قدیم تاریخ کی طرف واضح  اشارہ واضح ہے۔ مسیح کا بہایا ہوا خون ہابل کے خون سے بہتر یا عظیم تر  بات کرتا ہے۔ یعنی، مسیح کی موت خدا کی نظر میں ہابل کی موت سے بھی زیادہ اہم تھی۔ یسوع کی موت کوئی معمولی واقعہ نہیں تھا۔ اس کی موت نے اس کے لوگوں کے گناہوں کا کفارہ ادا کیا کیونکہ اس نے ہر اس شخص کے بدلے دکھ اٹھایا جو اس پر ایمان لاتا ہے۔ لیکن اس سے بڑھ کر، مسیح کی موت نے خدا  کی عدالت کے  غضب کو ہابل کے خون سے کہیں زیادہ تحریک دی۔
اس روشنی میں، جب ہم قدیم تاریخ کے تشدد کے بارے میں موسیٰ کا بیان پڑھتے ہیں، تو ہمیں صرف اس بات پر توجہ نہیں دینی چاہیے کہ موسیٰ نے یہ ابواب اپنے اصل اسرائیلی قارئین کے لیے کیوں لکھے تھے۔ عہد نامہِ جدید کے نکتہ نظر سے، ہمیں یہ بھی دیکھنا چاہیے کہ قدیم تاریخ میں راستبازوں پر ڈھایا گیا تشدد بادشاہی کے آغاز میں مسیح کے دکھوں کی پیش خبری تھا۔
اب جبکہ ہم نے دیکھ لیا ہے کہ عہد نامہِ جدید قدیم دنیا کے تشدد اور مسیح کے دکھوں کے درمیان کیسے تعلقات قائم کرتا ہے، ہمیں دوسرے طریقے کی طرف رجوع کرنا چاہیے جس سے بادشاہی کا آغاز پیدائش کے اس حصے  کے ساتھ رابطہ قائم کرتا ہے۔ ایک اہم ربط اس  نجات  کی امید میں بھی پایا جاتا ہے جو یسوع دنیا میں لایا۔


نجات
یسوع نے اپنی عوامی خدمت  کا بیشتر حصہ امید کا پیغام سنانے میں صرف کیا—یعنی وہ خوشخبری، یہ پیغام کہ جو اس کی پیروی کرتے ہیں، ان لوگوں کے لیے زندگی کے دکھ ایک دن ختم ہو جائیں گے ۔ اس انجیل کے پیغام کے لیے یسوع کی  مسلسل لگن اس کی تمام تعلیمات میں نظر آتی ہے۔ لیکن غور کریں کہ پہاڑی وعظ کے افتتاحی برکاتی کلمات یعنی 'مبارکبادیوں'   میں نجات  کا پیغام کتنا نمایاں ہے۔  جب  یسوع نے اس مشہورِ زمانہ وعظ کا آغاز کیا، اس نے متی 10:5-12 میں یہ الفاظ کہے:
مُبارک ہیں وہ جو راست بازی کے سبب سے ستائے گئے ہیں کیونکہ آسمان کی بادشاہی اُن ہی کی ہے۔جب میرے سبب سے لوگ تُم کو لَعن طَعن کریں گے اور ستائیں گے اور ہر طرح کی بُری باتیں تُمہاری نِسبت ناحق کہیں گے تو تُم مُبارک ہو گے۔ خُوشی کرنا اور نِہایت شادمان ہونا کیونکہ آسمان پر تُمہارا اجر بڑا ہے اِس لِئے کہ لوگوں نے اُن نبِیوں کو بھی جو تُم سے پہلے تھے اِسی طرح ستایا تھا۔(متی 10:5-12) 
یہ مبارکبادیاں ظاہر کرتی ہیں کہ یسوع کی  تعلیم  مرکزی نکات  میں سے ایک اہن ترین نکتہ  یہ امید افزا پیغام  تھا کہ خدا نے اپنے لوگوں کو نہیں چھوڑا۔ یسوع نے اپنے پیروکاروں کی حوصلہ افزائی کی کہ وہ یہ امید رکھیں کہ خدا ایک دن انہیں تمام دکھوں سے  نجات  دے گا۔
لیکن یسوع نے محض نجات  کی امید کی خوشخبری ہی نہیں سنائی—بلکہ اپنی موت اور جی اٹھنے کے ذریعے اس نے درحقیقت وہ نجات  حاصل کر لی جس کا اس نے اعلان کیا تھا۔ چونکہ یسوع داؤد کا کامل بیٹا تھا، اس کی موت نے خدا کے لوگوں کے گناہوں کا کفارہ ادا کیا۔ اس کی موت نے گناہ کی قیمت ادا کر دی تاکہ اس کے پیروکاروں کو اب موت کے خوف سے ڈرنے کی ضرورت نہ رہے۔ جیسا کہ ہم عبرانیوں 14:2-15 میں پڑھتے ہیں، یسوع اس لیے مرا تاکہ:
... مَوت کے وسِیلہ سے اُس کو جِسے مَوت پر قُدرت حاصِل تھی یعنی اِبلِیس کو تباہ کر دے۔  اور جو عُمر بھر مَوت کے ڈر سے غُلامی میں گرِفتار رہے اُنہیں چُھڑا لے۔
  (عبرانیوں 14:2-15) 
چنانچہ ہم دیکھتے ہیں کہ تشدد اور نجات کی امید کے موضوعات مسیح کی  بادشاہی کے آغاز پر آسانی سے لاگو ہوتے ہیں۔ جس طرح موسیٰ نے اسرائیل کو درپیش خطرات کا اعتراف کرنے اور اسرائیل کو نجات  دینے کی خدائی قدرت کے بارے میں سکھانے کے لیے لکھا، عہد نامہِ جدید انکشاف کرتا ہے کہ مسیح اس لیے آیا تاکہ تشدد اور ظلم  سہے اور اپنے لوگوں کو دنیا میں بدی کی قوت سے نجات  دلائے۔
اب   ہم نے وہ طریقے دیکھ لیے ہیں جن سے عہد نامہِ جدید یسوع کی پہلی آمد کو قدیم تاریخ سے جوڑتا ہے،  تو ہمیں اس بات پر بھی غور کرنا چاہیے کہ عہد نامہِ جدید قدیم تاریخ کے اس حصے کا اطلاق بادشاہی کے تسلسل   پر کیسے کرتا ہے، یعنی مسیح کی پہلی اور دوسری آمد کے درمیانی وقت پر۔

تسلسل
کم از کم دو طریقے ہیں جن سے عہد نامہِ جدید یہ واضح کرتا ہے کہ بادشاہی کا تسلسل پیدائش 1:4–8:6 کے موضوعات سے کیسے منسلک  ہے۔  جب ہم کلامِ مقدس کے اس حصے کا اطلاق مسیحی کلیسیا پر کرتے ہیں  تو یہ حوالہ جات ہمیں  بنیادی رہنمائی فراہم کرتے ہیں ۔ ایک طرف، عہد نامہِ جدید سکھاتا ہے کہ ہمیں خدا کے لوگوں کے خلاف ظلم و  تشدد کے جاری رہنے کی توقع رکھنی چاہیے، اور دوسری طرف ہمیں نجات  کے لیے مسیح پر ایمان برقرار رکھتے ہوئے ان مشکل وقتوں میں ثابت قدم  بھی رہنا چاہئے۔ سب سے پہلے اس حقیقت پر غور کریں کہ ہمیں مسیح کے پیروکاروں کے خلاف  ظلم وتشدد کی توقع رکھنی چاہیے۔
   ظلم و تشددکا تسلسل  
یسوع نے متعدد مواقع پر سکھایا کہ اس کے پیروکاروں کو دنیا کی طرف سے نفرت اور ظلم و ستم کا سامنا کرنا پڑے گا۔ لیکن متی 34:23-35 میں، یسوع نے خود اس حقیقت کی طرف توجہ دلائی کہ یہ دکھ قدیم دنیا کے راستبازوں کے دکھوں سے جڑا ہوا ہے۔ یسوع نے فریسیوں سے یہ کہا:
مَیں نبِیوں اور داناؤں اور فقِیہوں کو تُمہارے پاس بھیجتا ہُوں۔ اُن میں سے تُم بعض کو قتل اور مصلُوب کرو گے اور بعض کو اپنے عِبادت خانوں میں کوڑے مارو گے اور شہر بشہر ستاتے پِھرو گے۔  تاکہ سب راست بازوں کا خُون جو زمِین پر بہایا گیا تُم پر آئے۔ راست باز ہابِل کے خُون سے لے کر برکیاؔہ کے بیٹے زکرِیاؔہ کے خُون تک جِسے تُم نے مَقدِس اور قُربان گاہ کے درمِیان قتل کِیا۔ (متی 34:23-35) 
یسوع نے پیش گوئی کی کہ جب وہ اپنے پیروکاروں کو دنیا میں بھیجے گا، تو انہیں شدید اذیت دی جائے گی۔ لیکن غور کریں کہ یسوع نے اس پیش گوئی کو قدیم تاریخ کے ساتھ کیسے جوڑا۔ اس نے کہا کہ اس کے پیروکاروں کے خلاف ہونے والا   تشدد، اس پرتشدد  سلسلے  کو جاری رکھے گا جو راستباز ہابل کے خون تک جاتا ہے جسے قائِن نے قتل کیا تھا۔
ایمان کا تسلسل
جب ہم یہ محسوس کرتے ہیں کہ مسیح کی بادشاہی کے تسلسل کے دوران اس کے پیروکار ہمیشہ ظلم و ستم کا شکار رہیں گے، تو ہم مسیح میں اپنے ایمان کو برقرار رکھنے کی اہمیت کو بھی دیکھ سکتے ہیں۔ عبرانیوں کے مصنف نے اپنے خط کے 11ویں باب میں اس معاملے پر بات کی ہے۔ ہم 4:11 میں یہ الفاظ پڑھتے ہیں:
 اِیمان ہی سے ہابِل نے قائِنؔ سے اَفضل قُربانی خُدا کے لِئے گُذرانی اور اُسی کے سبب سے اُس کے راست باز ہونے کی گواہی دی گئی کیونکہ خُدا نے اُس کی نذروں کی بابت گواہی دی اور اگرچہ وہ مَر گیا ہے تَو بھی اُسی کے وسِیلہ سے اب تک کلام کرتا ہے۔ (عبرانیوں 4:11) 
اس آیت  کا مرکزی خیال یہ ہے کہ تمام زمانوں میں مسیح کے پیروکاروں کو ہابل کی مثال کی پیروی کرنی چاہیے۔ اگرچہ ہابل کی راستبازی اس کے بدکار بھائی کی طرف سے اس کے لیے مصیبت لائی، لیکن ہابل تمام ایمانداروں کے لیے وفاداری کی ایک ایسی مثال کے طور پر موجود ہے جس کی پیروی آج کے دور میں بھی کرنی چاہیے۔
چنانچہ، ہم دیکھتے ہیں کہ قدیم تاریخ میں تشدد اور نجات کے موضوعات مسیح کی بادشاہی کے تسلسل کے دوران اس کے پیروکاروں پر بھی لاگو ہوتے ہیں۔ ایک طرف، ہمیں اپنے دور میں مخالفت اور تشدد سہنے کے لیے تیار رہنا چاہیے۔ لیکن دوسری طرف، جب ہم ان مشکلوں کو برداشت کرتے ہیں، تو ہم صرف اسی صورت میں غالب آئیں گے جب ہم وفادار رہیں گے اور یہ امید رکھیں گے کہ مسیح ایک دن ہمیں  نجات  دے گا۔
یہ دیکھنے کے بعد کہ تشدد اور نجات  کے موضوعات بادشاہی کے آغاز اور تسلسل میں کس طرح فٹ بیٹھتے ہیں، اب ہمیں مسیح کی بادشاہی کے آخری مرحلے یعنی اس کی دوسری آمد کی طرف رجوع کرنا چاہیے۔

تکمیل
سادہ  ترین الفاظ میں کہا   جائے ، تو  عہد نامہِ جدید سکھاتا ہے کہ مسیح کی واپسی پر ہم خدا کے لوگوں کے خلاف  ظلم و تشدد کا خاتمہ دیکھیں گے اور ہم ابدی برکت کی دنیا میں حتمی نجات کا تجربہ کریں گے۔
ظلم و تشدد کا خاتمہ  
ظلم و تشدد کا خاتمہ ،بادشاہی  کی تکمیل  کے بارے میں عہد نامہِ جدید کے تصور کا ایک مرکزی پہلو ہے۔ جب مسیح واپس آئے گا، تو وہ  ہر قسم کے ظلم و تشدد سے پاک کائنات کی مکمل تجدید کرے گا۔  یوحنا رسول نے مکاشفہ 1:21-5 میں مسیح کی واپسی کو کس طرح بیان کیا ہے:
پِھر مَیں نے ایک نئے آسمان اور نئی زمِین کو دیکھا کیونکہ پہلا آسمان اور پہلی زمِین جاتی رہی تھی ۔۔۔ پِھر مَیں نے تخت میں سے کِسی کو بُلند آواز سے یہ کہتے سُنا کہ دیکھ خُدا کا خَیمہ آدمِیوں کے درمِیان ہے اور وہ اُن کے ساتھ سکُونت کرے گا اور وہ اُس کے لوگ ہوں گے اور خُدا آپ اُن کے ساتھ رہے گا اور اُن کا خُدا ہو گا۔  اور وہ اُن کی آنکھوں کے سب آنسُو پونچھ دے گا۔ اِس کے بعد نہ مَوت رہے گی اور نہ ماتم رہے گا۔ نہ آہ و نالہ نہ درد۔ پہلی چِیزیں جاتی رہیِں۔اور جو تخت پر بَیٹھا ہُؤا تھا اُس نے کہا دیکھ مَیں سب چِیزوں کو نیا بنا دیتا ہُوں۔( مکاشفہ 21 : 1 – 5 )
حتمی  نجات  
تاہم،   مسیح کی بادشاہی  کی تکمیل  سے  صرف  ظلم و تشدد ہی ختم نہیں ہو گا۔ جب وہ واپس آئے گا، تو وہ اپنے لوگوں کو زندگی اور سلامتی کی لامتناہی برکتیں عطا کرے گا۔ ہماری  نجات کامل  اور حتمی ہوگی۔ مکاشفہ 1:22-2 میں ہم اپنی حتمی  نجات  کی یہ تفصیل پڑھتے ہیں:
 پِھر اُس نے مُجھے بَلّور کی طرح چمکتا ہُؤا آبِ حیات کا ایک دریا دِکھایا جو خُدا اور برّہ کے تخت سے نِکل کر اُس شہر کی سڑک کے بِیچ میں بہتا تھا۔  اور دَریا کے وارپار زِندگی کا درخت تھا۔ اُس میں بارہ قِسم کے پَھل آتے تھے اور ہر مہِینے میں پَھلتا تھا اور اُس درخت کے پتّوں سے قَوموں کو شِفا ہوتی تھی۔ (مکاشفہ 1:22-2) 
مسیح کی دوسری آمد میں حتمی نجات کی یہ امید پورے عہد نامہِ جدید میں نظر آتی ہے۔ یہ مسیحی عقیدے کے نکتہ ِ عروج  کو بیان کرتی  ہے۔ ہم اُس دن کے منتظر ہیں جب اس دنیا کی آزمائشیں اور مشکلات، آنے والی دنیا کے زندگی بخش عجائبات سے بدل دی جائیں گی۔ دکھ خوشی میں بدل جائے گا۔ جدوجہد فتح میں بدل جائے گی۔ اور موت ابدی زندگی میں بدل جائے گی۔
چنانچہ ہم دیکھتے ہیں کہ جس طرح موسیٰ نے قدیم دنیا کے  ظلم و تشدد تشدد کے بارے میں لکھا تاکہ اسرائیل کی حوصلہ افزائی کرے کہ وہ کنعان کی طرف قدم بڑھائیں، عہد نامہِ جدید ہمیں بادشاہی  کی تکمیل  پر آنے والی نئی دنیا کے لیےانتظار کرنا  سکھاتا ہے۔ جب مسیح واپس آئے گا، تو وہ تمام لوگ جنہوں نے اس پر بھروسہ کیا ہے،  ظلم وتشدد کا خاتمہ دیکھیں گے اور وہ نجات کی ایک ابدی دنیا میں مکمل اور شاندار نجات  کے وارث ہوں گے۔


خُلاصہ

اس سبق میں ہم نے پیدائش 1:4–8:6 میں بیان کردہ قدیم دنیا کےظلم و  تشدد کے کئی پہلوؤں کا جائزہ لیا ہے۔ ہم نے پیدائش کے اس حصے کی ساخت پر غور کیا ہے۔ ہم نے یہ بھی دیکھا ہے کہ موسیٰ نے اصل میں یہ مواد ان اسرائیلیوں کی حوصلہ افزائی کے لیے کیوں لکھا تھا جو کنعان کی طرف اس کی پیروی کر رہے تھے۔ اور ہم نے یہ بھی سیکھا ہے کہ بطور مسیحی ہمیں قدیم تاریخ کے اس حصے کا اطلاق اپنے عہد نامہِ جدید کے ایمان پر بھی  کرنا چاہیے۔
جب ہم پیدائش کے اس حصے کو اسی طرح دیکھتے ہیں جیسے موسیٰ نے اصل میں اسرائیل کے لیے ارادہ کیا تھا، تو یہ محض ماضی کا ایک ریکارڈ رہنے کے بجائے اس سے کہیں زیادہ بن جاتا ہے۔ اس کے بجائے، ہم دیکھ سکتے ہیں کہ جس طرح خدا نے قدیم دنیا میں ظلم و  تشدد سے نجات  دی، اور جس طرح بعد میں اس نے موسیٰ کے دور میں اسرائیل کو نجات دی، ویسے ہی ہم اپنی اس امید کو  قائم رکھ سکتے  ہیں کہ مسیح ایک دن ہمیں بھی ظلم و  تشدد کی اس دنیا سے نجات  دے گا۔















ڈاکٹر رچرڈ ایل۔ پراٹ، جونیئر، (میزبان)  تھرڈ ملی نیئم منسٹریز کے شریک بانی اور صدر ہیں۔ وہ بیس سال سے زیادہ عرصے تک ریفارمڈ تھیولوجیکل سیمنری میں عہد نامہِ قدیم کے پروفیسر کے طور پر خدمات انجام دیتے رہے اور وہاں عہد نامہِ قدیم کے شعبے کے سربراہ بھی رہے۔
ڈاکٹر پراٹ ایک  سند یافتہ پادری ہیں اور دنیا بھر میں خوشخبری سنانے اور تعلیم دینے کے لئے  وسیع پیمانے پر سفر کرتے ہیں   ۔ انہوں نے اپنی تعلیم ویسٹ منسٹر تھیولوجیکل سیمنری سے شروع کی، پھر یونین تھیولوجیکل سیمنری سے ایم۔ڈِو (M.Div.) کی ڈگری حاصل کی، اور آخرکار ہارورڈ یونیورسٹی سے عہد نامہِ قدیم کے مطالعہ میں ڈاکٹریٹ (Th.D.) کی ڈگری حاصل کی۔
وہ NIV Spirit of the Reformation Study Bible کے جنرل ایڈیٹر ہیں اور New Living Translation کے مترجمین میں شامل ہیں۔ اس کے علاوہ، انہوں نے بے شمار مضامین اور کتابیں تحریر کی ہیں، جن میں شامل ہیں:
· Pray with Your Eyes Open
· Every Thought Captive
· He Gave Us Stories
· Designed for Dignity  
· Commentary on 1 & 2 Chronicles and Commentary on 1 & 2 Corinthians.








مشکل الفاظ کے معانی

 
ہابل  : آدم اور حوا کا بیٹا جسے اس کے بھائی قائِن نے قتل کر دیا تھا۔
کفارہ  : گناہ کے جرم کو مٹانے اور گناہگار کی خدا کے ساتھ صلح کرانے کے لیے پیش کی جانے والی قربانی۔
قائِن  : آدم اور حوا کا بیٹا جس نے اپنے بھائی ہابل کو قتل کیا۔
تکمیل  : آغاز شدہ آخرت شناسی کا تیسرا اور آخری مرحلہ جب مسیح واپس آئے گا اور پوری تاریخ کے لیے خدا کے حتمی مقصد کو پورا کرے گا۔
تسلسل  : آغاز شدہ آخرت شناسی کا دوسرا یا درمیانی مرحلہ؛ مسیح کی پہلی آمد کے بعد لیکن آخری فتح سے پہلے خدا کی بادشاہی کا دور۔
حنوک :قائِن کے بیٹے اور سیت کی نسل سے  دو افراد کا نام؛ قائِن کا بیٹا مغرور اور شیخی خور تھا، لیکن سیت کی نسل کا حنوک خدا کے ساتھ ساتھ چلتا رہا۔
انوس  :سیت کا بیٹا؛ ایک راستباز آدمی جس نے خداوند کا نام لے کر اسے پکارا۔
نسب نامہ   : کسی شخص یا خاندانی گروہ کی نسل کا ریکارڈ یا فہرست۔
آغاز  : آغاز شدہ آخرت شناسی کا پہلا مرحلہ؛ اس سے مراد مسیح کی پہلی آمد اور اس کے رسولوں   کی خدمت ہے۔
یابل  : لمک کا بیٹا؛ ان لوگوں کا باپ جو خیموں میں رہتے اور جانور پالتے تھے۔
یوبل  : لمک کا بیٹا؛ ان سب کا باپ جو بربط اور بانسلی بجاتے تھے۔
لمک  : قائِن کی نسل کا ایک بدکار شخص جس نے ایک ایسے جوان کو قتل کرنے پر فخر کیا جس نے اسے زخمی کیا تھا۔
بیانیہ  :   ادب کی وہ صنف  جو کہانی بیان کرتی ہے۔
جبار   : طاقتور جنگجو جو اپنے تشدد اور استحصال کے لیے مشہور تھے۔
سیت    : آدم اور حوا کا تیسرا بیٹا جس کا ذکر توریت میں ملتا ہے۔
سم  : نوح کا بیٹا جسے خاندانی سلسلے کو آگے بڑھانے کے لیے چنا گیا۔
توبلقائین  : لمک کا بیٹا جس نے پیتل اور لوہے کے اوزار بنائے۔
یہوواہ  : خدا کا عبرانی نام جو اس فقرے سے ماخوذ ہے، "مَیں جو ہوں سو مَیں ہوں"؛ اس کا ترجمہ اکثر خداوند کیا جاتا ہے۔



